

***Изх. № 142/20.03.2025 г.***

**ДО**

**Г-Н ТОМИСЛАВ ДОНЧЕВ,**

**ЗАМЕСТНИК МИНИСТЪР-ПРЕДСЕДАТЕЛ И МИНИСТЪР НА ИНОВАЦИИТЕ И РАСТЕЖА, ПРЕДСЕДАТЕЛ НА НАЦИОНАЛНИЯ СЪВЕТ ЗА ТРИСТРАННО СЪТРУДНИЧЕСТВО**

**Относно**: Законопроект за изменение и допълнение на Закона за Министерството на вътрешните работи, № 51-554-01-28, внесен от Божидар Пламенов Божанов и група народни представители на 31 януари 2025 г.

**УВАЖАЕМИ ГОСПОДИН ПРЕДСЕДАТЕЛ**,

Асоциацията на индустриалния капитал в България (АИКБ) като представителна на национално ниво работодателска организация внимателно се запозна с внесения от Божидар Пламенов Божанов и група народни представители на 31 януари 2025 година Законопроект за изменение и допълнение на Закона за министерството на вътрешните работи, № 51-554-01-28.

Принципно АИКБ подкрепя законопроекта, предвид нарастващата необходимост от реформа в сектор „Сигурност“, която да доведе до желаното от обществото повишаване на ефективността на структурите на Министерството на вътрешните работи (МВР).

АИКБ години наред участва в дискусии, посветени на проблемите в сектор „Сигурност“ в България и на липсата на ефективен социален диалог в МВР. Опитваме се да поддържаме диалог със синдикалните организации в МВР, за да оформяме общи предложения за оптимизиране на работата на подчинените на Министерството структури и по-ефективното използване на средствата, влагани в тях.

България е страна членка на ЕС с най-голям брой служители на МВР на глава от населението и с най-висок процент от БВП, отделян за сектора „Сигурност“. Въпреки префинансирането гражданите и бизнесът не усещат адекватно повишаване на сигурността, а корупцията в системата остава сериозен проблем. Криминалната статистика не показва забележима тенденция за намаляване на престъпността - нито общо, нито по видове. Не се наблюдава и ефективна превенция на престъпленията. Някои звена на МВР продължават да са нарицателни за лоши практики, особено контролът на движението по пътищата. Разбира се, тези проблеми не са само на МВР, те са свързани и със състоянието на съдебната власт, но ролята на Министерството на вътрешните работи е много съществена.

В същото време над 95% от бюджета на МВР се изразходва за заплати, осигуровки и социални разходи на служителите, оставяйки под 5% за текущи разходи, инвестиции в техника, въоръжение, транспортни средства и горива. След увеличението на заплатите от началото на годината, средната заплата в МВР с включени всички допълнителни доплащания и привилегии, е над три пъти по-висока от средната заплата в частния сектор – секторът, който генерира ресурсите за финансиране на МВР.

Също така само 40% от служителите изпълняват пряко полицейски функции, докато 60% са осигурени за първа категория труд, което показва, че една трета от тези служители не трябва да се ползват от тази привилегия.

АИКБ отбелязва, че при разглеждането на проблемите в МВР се използва прикрит демагогски подход, който саботира реформите, призовавайки за разглеждане на проблемите „в тяхната цялост“. Теоретично това е правилно, но е нереалистично. АИКБ не очаква скоро появата на политическа воля за такъв подход.

По тази причина подкрепяме всеки опит за частично решаване на проблемите в МВР и оптимизиране на работата му.

АИКБ участва на заседанието на Комисията по трудово законодателство към Националния съвет за тристранно сътрудничество на 11.02.2025 година, когато беше разгледан Законопроектът за изменение и допълнение на Закона за Министерството на вътрешните работи, № 51-554-01-28. Тогава подкрепихме законопроекта, но изразихме и някои бележки.

Съгласни сме, че заплатите в МВР са високи в сравнение със средните за страната, но сме скептични относно предложението за регионализация на възнагражденията. Размерът на възнаграждението трябва да е функция от количеството и качеството на труда, както и от поетия риск, а не от региона.

Подкрепяме прегледа на функциите на служителите и предлагаме служителите, които не изпълняват полицейски функции на терен, да се заплащат по Закона за държавния служител, а не по Закона за МВР.

Подкрепяме намаляване на броя на заплатите при прекратяване на правоотношенията в МВР заради пенсиониране за бъдещите случаи от 20 на 10.

Подкрепяме изплащането на натрупания отпуск според нивото на заплащане към края на годината, в която е натрупан, а не към момента на плащането.

Подкрепяме намаляването на заплатата на служителите с полицейски функции с осигурителните вноски, които биха плащали при трудов договор. Подкрепяме освобождаването на пенсионирани служители и изплащането на обезщетенията за пенсиониране в две последователни години.

В този смисъл подкрепяме предложените мерки за оптимизиране на разходите в МВР, въвеждането на вътрешни правила за прекратяване на служебните правоотношения на пенсионирани служители и изплащането на обезщетения над десет заплати в течение на две години.

АИКБ смята, че липсата на достоверна статистическа информация за числеността на служителите в сектор „Сигурност“ пречи на оптимизирането и повишаването на ефективността. Затова подкрепяме изискването администрацията на Министерския съвет да публикува данни за числеността на служителите във всички министерства и техните подчинени структури, както и за броя на пенсионираните служители.

За да се постигне реална реформа в сектор „Сигурност“, АИКБ предлага следните допълнителни мерки:

**Конкретизиране на формулата за заплати:** В закона за МВР да се конкретизира формулата, по която се определя размерът на заплатите на служителите в МВР, като се дефинира по-точно как се определя основната заплата – на базата на средната основна работна заплата, а не на база на средната брутна заплата.

**Оптимизиране на състава на МВР:** Да се разработи и приложи план за постепенна оптимизация на състава, като се даде приоритет на назначаването на по-млади служители. При оптимизирането на състава на служителите да се преразгледа необходимостта от заемане на длъжности от пенсионирани служители, където е възможно.

**Оценка на ефективността:** Да се въведе ясен и прозрачен механизъм за оценка на ефективността на служителите, включително пенсионерите. Да се въведе физически и ментален норматив, който служителите с полицейски функции да покриват 2 пъти годишно, а непокриването му да води до освобождаване.

**Осигурителни вноски за сметка на осигурените лица:** Всички служители на МВР да плащат осигурителни вноски в съотношението, в което заплащат осигурителни вноски работниците и служителите в частния сектор, тъй като те са тези, които финансират държавния бюджет, който пък е източник на възнагражденията на служителите на МВР.

АИКБ подкрепя законопроекта като крачка към реформа в МВР, но подчертава, че той трябва да бъде доизработен, за да се постигне истинска ефективност и прозрачност в сектор „Сигурност”. Предложенията ни са насочени към по-конкретни, измерими и постижими решения, които ще доведат до желаните резултати.

Надяваме се, че дискусиите в парламентарните комисии ще допринесат за изглаждане на спорните въпроси и за приемането на предложения законопроект от 51-то Народно събрание.

**С УВАЖЕНИЕ**,

**ВАСИЛ ВЕЛЕВ,**

**ПРЕДСЕДАТЕЛ НА УПРАВИТЕЛНИЯ СЪВЕТ НА АСОЦИАЦИЯ НА ИНДУСТРИАЛНИЯ КАПИТАЛ В БЪЛГАРИЯ**